200 diere brand in wildkampe dood‘n Skermgreep uit die video. Sowat 200 diere het Maandagaand, dae voordat hulle op veiling moes gaan, in wildkampe naby Brits in Noordwes doodgebrand. Dié brand het omstreeks 23:00 op Mulati Wilddienste se wildplaas buite die dorp uitgebreek. In dié stadium word daar vermoed dat dit moontlik brandstigting was. Louise Horn, bemarker en administratiewe beampte by Mulati, het Dinsdag aan Maroela Media gesê die wildkampe het binne 40 minute tot op die grond afgebrand. “Die eienaar [Gustav Strydom] was self gisteraand op die plaas. Hy was nog so 22:15 in die omgewing van die kampe waarna hy huis toe is en die alarm geaktiveer het.” ‘n Skermgreep uit die video. Horn vertel dat ŉ veiligheidswag kort daarna alarm gemaak het. “Gustav het eers gedink dit is ŉ aanval, maar toe hy buite kom, toe sien hy dit is ŉ brand. Dit was totale chaos,” sê sy. Volgens Horn het talle diere, onder meer rooibokke, blesbokke, elande, njalas, sebras en volstruise in die brand in die slag gebly. Slegs ses wildebeeste kon uit die vlamme gered word. Dié diere sou Saterdag op ŉ veiling in Brits opgeveil word. “Dit is baie hartseer. Dit is vir ons baie erg oor wat met die diere gebeur het,” sê Holm. Holm het bevestig die veiling is intussen gekanselleer. Sy het verseker dat Mulati Wilddienste met hulle werk sal voortgaan. Lt.kol. Amanda Funani, woordvoerder van die polisie, het die voorval aan Maroela Media bevestig. Volgens Funani ondersoek die polisie ŉ klag van brandstigting.